title: 2009/57/ЕО: Решение на Европейската централна банка от 12 декември 2008 година относно мерките, необходими за вноската в акумулираната стойност на собствения капитал на Европейската централна банка и за коригиране на вземанията на националните централни банки, съответстващи на прехвърлените чуждестранни резервни активи (ЕЦБ/2008/27)

text:
               24.1.2009

               BG

               Официален вестник на Европейския съюз

               L 21/77

      РЕШЕНИЕ НА ЕВРОПЕЙСКАТА ЦЕНТРАЛНА БАНКА

   от 12 декември 2008 година
   относно мерките, необходими за вноската в акумулираната стойност на собствения капитал на Европейската централна банка и за коригиране на вземанията на националните централни банки, съответстващи на прехвърлените чуждестранни резервни активи
   (ЕЦБ/2008/27)
   (2009/57/ЕО)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Устава на Европейската система на централните банки и на Европейската централна банка (наричан по-долу „Устава на ЕСЦБ“), и по-специално член 30 от него,
   като има предвид, че:

               (1)

               В Решение ЕЦБ/2008/23 от 12 декември 2008 г. относно процентното участие на националните централни банки в алгоритъма за записване на капитала на Европейската централна банка (1) се предвижда корекция на алгоритъма за записване на капитала на Европейската централна банка (ЕЦБ) (наричан по-долу „капиталов алгоритъм“) в съответствие с член 29.3 от Устава на ЕСЦБ и се установяват с действие от 1 януари 2009 г. новите тегла, определени за всяка национална централна банка (НЦБ) в коригирания капиталов алгоритъм (наричани по-долу „тегла в капиталовия алгоритъм“).

               (2)

               Корекциите на теглата в капиталовия алгоритъм и произтичащите от това промени в дяловете на НЦБ в записания капитал на ЕЦБ налагат да се коригират вземанията, които Европейската централна банка е записала в полза на НЦБ на държавите-членки, приели еврото (наричани по-долу „участващи НЦБ“) в съответствие с член 30.3 от Устава, и които съответстват на прехвърлените от участващите НЦБ на ЕЦБ чуждестранни резервни активи (наричани по-долу „вземания“).

               (3)

               Участващите НЦБ, чието процентно участие в коригирания капиталов алгоритъм се увеличават в резултат на корекцията, следва да извършат компенсационно прехвърляне към ЕЦБ, докато ЕЦБ следва да извърши компенсационно прехвърляне към онези участващи НЦБ, чието процентно участие в коригирания капиталов алгоритъм се намалява.

               (4)

               Съгласно залегналите в Устава на ЕСЦБ основни принципи на справедливост, равнопоставеност и защита на правните очаквания, участващите НЦБ, чийто относителен дял в акумулираната стойност на собствения капитал на ЕЦБ се увеличава в резултат на споменатите по-горе корекции, следва също да извършат компенсационно прехвърляне към онези участващи НЦБ, чийто относителен дял намалява.

               (5)

               Преди 31 декември 2008 г. и с действие от 1 януари 2009 г. съответните тегла в капиталовия алгоритъм на всяка участваща НЦБ следва да се изразят като процент от общия капитал на ЕЦБ, записан от всички участващи НЦБ, с цел да се изчисли корекцията в стойността на дела на всяка участваща НЦБ в акумулираната стойност на собствения капитал на ЕЦБ.

               (6)

               Поради това се налага да бъде прието на ново решение на ЕЦБ, което да отмени Решение ЕЦБ/2006/24 от 15 декември 2006 г. относно мерките, необходими за вноската в акумулираната стойност на собствения капитал на Европейската централна банка и за коригиране на вземанията на националните централни банки, съответстващи на прехвърлените чуждестранни резервни активи (2).

               (7)

               Съгласно член 1 от Решение 2008/608/ЕО на Съвета от 8 юли 2008 г. в съответствие с член 122, параграф 2 от Договора, относно приемането на единната валута от Словакия на 1 януари 2009 г. (3) дерогацията в полза на Словакия, посочена в член 4 от Акта за присъединяване от 2003 г. (4), се отменя с действие от 1 януари 2009 г.,

         РЕШИ:
   Член 1
   Определения
   За целите на настоящото решение:

               а)

               „акумулирана стойност на собствения капитал“ означава сумата от резерви на ЕЦБ, сметки на ЕЦБ за преоценка и приравнените на резерви провизии на ЕЦБ, пресметнати от ЕЦБ към 31 декември 2008 г. Резервите и приравнените на резерви провизии на ЕЦБ включват, без да се ограничава широкият смисъл на понятието „акумулирана стойност на собствения капитал“, общия резервен фонд и приравнените на резерви провизии за валутен риск, лихвен риск и риск, свързан с цената на златото;

               б)

               „дата на превод“ означава вторият работен ден, след като Управителният съвет одобри финансовите отчети на ЕЦБ за финансовата 2008 година.

         Член 2
   Вноска за резервите и провизиите на ЕЦБ
   1.   Ако делът на дадена участваща НЦБ в акумулираната стойност на собствения капитал се увеличи в резултат на увеличението на теглото ѝ в капиталовия алгоритъм с действие от 1 януари 2009 г., тази участваща НЦБ прехвърля на ЕЦБ на датата на превода сумата, определена в съответствие с параграф 3.
   2.   Ако делът на дадена участваща НЦБ в акумулираната стойност на собствения капитал намалее в резултат на намаляването на теглото ѝ в капиталовия алгоритъм с действие от 1 януари 2009 г., тази участваща НЦБ получава от ЕЦБ на датата на превода сумата, определена в съответствие с параграф 3.
   3.   На или преди датата, на която Управителният съвет одобрява финансовите отчети на ЕЦБ за финансовата 2008 година, ЕЦБ следва да изчисли и потвърди спрямо всяка участваща НЦБ сумата, която тази участваща НЦБ прехвърля на ЕЦБ в случаите по параграф 1, или сумата, която тази участваща НЦБ получава обратно от ЕЦБ в случаите по параграф 2. Всяка сума, която подлежи на прехвърляне или получаване, се изчислява чрез умножаване на акумулираната стойност на собствения капитал по абсолютната разлика между теглото в капиталовия алгоритъм на всяка участваща НЦБ към 31 декември 2008 г. и нейното тегло в капиталовия алгоритъм с действие от 1 януари 2009 г., като резултатът се разделя на 100 и се закръглява.
   4.   Всяка сума по параграф 3 е дължима в евро на 1 януари 2009 г., но се прехвърля реално на датата на превода.
   5.   На датата на превода участващата НЦБ или ЕЦБ, имаща задължение да прехвърли сума съгласно параграф 1 или 2, прехвърля отделно и начислената лихва за периода от 1 януари 2009 г. до датата на превода за всяка от съответните суми, дължими от такава участваща НЦБ и от ЕЦБ. Платците и получателите на лихвата съвпадат с платците и получателите на сумите, върху които се начислява тази лихва.
   6.   Ако акумулираната стойност на собствения капитал е по-малка от нула, сумите, които се прехвърлят или получават в съответствие с параграфи 3 и 5, се плащат в посока обратната на указаната в параграфи 3 и 5.
   Член 3
   Коригиране на вземанията, съответстващи на прехвърлените чуждестранни резервни активи
   1.   Тъй като корекцията на вземанията, съответстващи на прехвърлените чуждестранни резервни активи на Národná banka Slovenska, е уредена в Решение ЕЦБ/2008/33 от 31 декември 2008 г. относно внасянето на капитал, прехвърлянето на чуждестранните резервни активи и вноската за резервите и провизиите на Европейската централна банка от страна на Národná banka Slovenska (5), настоящият член урежда корекцията на вземанията, съответстващи на прехвърлените от други участващи НЦБ чуждестранни резервни активи.
   2.   Вземанията на участващите НЦБ се коригират с действие от 1 януари 2009 г. в съответствие с теглата им в коригирания капиталов алгоритъм. Стойността на вземанията на участващите НЦБ с действие от 1 януари 2009 г. е представена в третата колона на таблицата в приложението към настоящото решение.
   3.   По силата на настоящата разпоредба и без никакви допълнителни действия или актове се счита, че всяка участваща НЦБ е превела или получила на 1 януари 2009 г. абсолютната стойност на вземането (в евро), записано срещу името ѝ в четвъртата колона от таблицата в приложението към настоящото решение, където „–“ означава сумата, която участващата НЦБ прехвърля на ЕЦБ, а „+“ означава сумата, която ЕЦБ прехвърля на участващата НЦБ.
   4.   На първия работен ден на Трансевропейската автоматизирана система за брутен сетълмент на експресни преводи в реално време (TARGET2) след 1 януари 2009 г. всяка участваща НЦБ прехвърля или получава абсолютната сума (в евро), записана срещу името ѝ в четвъртата колона от таблицата в приложението към настоящото решение, където „+“ означава сумата, която участващата НЦБ прехвърля на Европейската централна банка, а „–“ означава сумата, която Европейската централна банка прехвърля на участващата НЦБ.
   5.   На първия работен ден на TARGET2 след 1 януари 2009 г. ЕЦБ и участващите НЦБ, които са длъжни да прехвърлят сумите по параграф 4, прехвърлят отделно и лихвата, начислена през периода от 1 януари 2009 г. до датата на превода върху съответните суми, дължими от ЕЦБ и участващите НЦБ. Платците и получателите на лихвата съвпадат с платците и получателите на сумите, върху които се начислява тази лихва.
   Член 4
   Общи разпоредби
   1.   Лихвата, начислена в съответствие с член 2, параграф 5 и член 3, параграф 5, се изчислява на дневна база, използвайки лихвената конвенция „реален брой изминали дни върху 360“, по лихвен процент, равен на пределния лихвен процент, използван от Евросистемата в последната ѝ основна рефинансираща операция.
   2.   Всяко прехвърляне в съответствие с член 2, параграфи 1, 2 и 5 и член 3, параграфи 4 и 5 се извършва отделно чрез TARGET2.
   3.   ЕЦБ и участващите НЦБ, които следва да извършат прехвърлянията, посочени в параграф 2, дават своевременно нужните инструкции за надлежното и навременното извършване на тези прехвърляния.
   Член 5
   Заключителни разпоредби
   1.   Настоящото решение влиза в сила на 1 януари 2009 г.
   2.   Решение ЕЦБ/2006/24 се отменя, считано от 1 януари 2009 г.
   3.   Позоваванията на Решение ЕЦБ/2006/24 се смятат за позовавания на настоящото решение.

      Съставено във Франкфурт на Майн на 12 декември 2008 година.

            Председател на ЕЦБ

         Jean-Claude TRICHET

      (1)  Вж. стр. 66 от настоящия брой на Официален вестник.

      (2)  ОВ L 24, 31.1.2007 г., стр. 9.

      (3)  ОВ L 195, 24.7.2008 г., стр. 24.

      (4)  Акт относно условията за присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република и промените в Учредителните договори на Европейския съюз (ОВ L 236, 23.9.2003 г., стр. 33).

      (5)  Вж. стр. 83 от настоящия брой на Официален вестник.

      ПРИЛОЖЕНИЕ
      ВЗЕМАНИЯ, СЪОТВЕТСТВАЩИ НА ЧУЖДЕСТРАННИТЕ РЕЗЕРВНИ АКТИВИ, ПРЕХВЪРЛЕНИ НА ЕЦБ

                  Участваща НЦБ

                  Вземане, съответстващо на чуждестранни резервни активи, които са прехвърлени на ЕЦБ, на 31 декември 2008 г.
                  (EUR)

                  Вземане, съответстващо на чуждестранни резервни активи, които са прехвърлени на ЕЦБ, с действие от 1 януари 2009 г.
                  (EUR)

                  Сума за превод
                  (EUR)

                  Nationale Bank van België/Banque Nationale de Belgique

                  1 423 341 995,63

                  1 397 303 846,77

                  –26 038 148,86

                  Deutsche Bundesbank

                  11 821 492 401,85

                  10 909 120 274,33

                  – 912 372 127,52

                  Central Bank and Financial Services Authority of Ireland

                  511 833 965,97

                  639 835 662,35

                  + 128 001 696,38

                  Bank of Greece

                  1 046 595 328,50

                  1 131 910 590,58

                  +85 315 262,08

                  Banco de España

                  4 349 177 350,90

                  4 783 645 755,10

                  + 434 468 404,20

                  Banque de France

                  8 288 138 644,21

                  8 192 338 994,75

                  –95 799 649,46

                  Banca d’Italia

                  7 217 924 640,86

                  7 198 856 881,40

                  –19 067 759,46

                  Central Bank of Cyprus

                  71 950 548,51

                  78 863 331,39

                  +6 912 782,88

                  Banque centrale du Luxembourg

                  90 730 275,34

                  100 638 597,47

                  +9 908 322,13

                  Bank Ċentrali ta’ Malta/Central Bank of Malta

                  35 831 257,94

                  36 407 323,18

                  + 576 065,24

                  De Nederlandsche Bank

                  2 243 025 225,99

                  2 297 463 391,20

                  +54 438 165,21

                  Oesterreichische Nationalbank

                  1 161 289 917,84

                  1 118 545 877,01

                  –42 744 040,83

                  Banco de Portugal

                  987 203 002,23

                  1 008 344 596,55

                  +21 141 594,32

                  Banka Slovenije

                  183 995 237,74

                  189 410 251,00

                  +5 415 013,26

                  Národná banka Slovenska

                  0

                  399 443 637,59 (1)

                  + 399 443 637,59

                  Suomen Pankki

                  717 086 011,07

                  722 328 204,76

                  +5 242 193,69

                  Общо (2):

                  40 149 615 804,58

                  40 204 457 215,43

                  54 841 410,85

         (1)  Прехвърля се с действие от датите, посочени в Решение ЕЦБ/2008/33.

         (2)  Вследствие на закръгляването общата сума може да не съответства на сбора от отделните стойности.


title: Решение на Съвета от 21 ноември 2005 година за сключване на Споразумение между Европейския съюз и Република Исландия относно процедурите за сигурност при обмен на класифицирана информация

text:
Важна правна забележка

|

32006D0467

Официален вестник n° L 184 , 06/07/2006 стр. 0034 - 0034 Официален вестник n° L 076 , 16/03/2007 стр. 0016 - 0016

		20051121Решение на Съветаот 21 ноември 2005 годиназа сключване на Споразумение между Европейския съюз и Република Исландия относно процедурите за сигурност при обмен на класифицирана информация(2006/467/ОВППС)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за Европейския съюз, и по-специално членове 24 и 38 от него,като взе предвид препоръката на председателството,като има предвид, че:(1) На своето заседание от 27 и 28 ноември 2003 г. Съветът реши да упълномощи председателството, подпомагано от генералния секретар/върховния представител (ГС/ВП), да започне преговори в съответствие с членове 24 и 38 от Договора за създаване на Европейския съюз с някои трети страни за сключване на Споразумение за процедури за сигурност при обмен на класифицирана информация с тези страни.(2) След като бе упълномощено, председателството, подпомагано от ГС/ВП, проведе преговори за споразумение с Република Исландия за процедури за сигурност при обмен на класифицирана информация.(3) Споразумението следва да се одобри,РЕШИ:Член 1Европейският съюз одобрява Споразумението между Република Исландия и Европейския съюз относно процедурите за сигурност при обмен на класифицирана информация.Текстът на споразумението е приложен към настоящото решение.Член 2Председателят на Съвета е оправомощен да посочи лице/лица, упълномощено/и да подпише/ат споразумението, което обвързва Европейския съюз.Член 3Настоящото решение влиза в сила в деня на приемането му.Член 4Настоящото решение се публикува в Официален вестник на Европейския съюз.Съставено в Брюксел на 21 ноември 2005 година.За СъветаПредседателJ. Straw--------------------------------------------------


title: 2007/829/ЕО: Решение на Съвета от 5 декември 2007 година относно правилата, приложими за националните експерти и военния личен състав, командировани към генералния секретариат на Съвета, и за отмяна на Решение 2003/479/ЕО

text:
               13.12.2007

               BG

               Официален вестник на Европейския съюз

               L 327/10

      РЕШЕНИЕ НА СЪВЕТА

   от 5 декември 2007 година
   относно правилата, приложими за националните експерти и военния личен състав, командировани към генералния секретариат на Съвета, и за отмяна на Решение 2003/479/ЕО
   (2007/829/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, параграф 1 от него,
   като взе предвид Договора за създаване на Европейската общност, и по-специално член 207, параграф 2 от него,
   като има предвид, че:

               (1)

               Командированите национални експерти (КНЕ) и командированият национален военен личен състав (наричан по-долу „командирован военен личен състав“) следва да дадат възможност на генералния секретариат на Съвета (ГСС) да се възползва от техните познания и професионален опит на високо равнище, по-специално в областите, в които такова експертно знание не е налице.

               (2)

               Настоящото решение следва да насърчи обмена на професионален опит и знания в областта на европейските политики чрез временно командироване на експерти от публичните администрации на държавите-членки или от международни организации в службите на ГСС.

               (3)

               КНЕ следва да произлизат от публичната администрация на държава-членка или от международна организация.

               (4)

               Правата и задълженията на КНЕ и на командирования военен личен състав, определени в настоящото решение, следва да гарантират, че те изпълняват своите задачи единствено в интерес на ГСС.

               (5)

               С оглед на временното естество на техните задачи и техния особен статус, КНЕ и командированият военен личен състав не следва да поемат никоя от отговорностите, с които е натоварен ГСС в рамките на неговите публичноправни правомощия, освен в случаите на дерогации, предвидени в настоящото решение.

               (6)

               Настоящото решение следва да определи всички условия за наемане на работа на КНЕ и командирован военен личен състав и се прилага независимо от произхода на бюджетните кредити, използвани за покриване на разходите.

               (7)

               Следва да се предвидят специални разпоредби за военния личен състав, командирован в ГСС, така че да се сформира военен състав на Европейския съюз.

               (8)

               Като се има предвид, че настоящите правила заменят правилата, установени с Решение 2003/479/ЕО на Съвета (1), посоченото решение следва да се отмени, без това да засяга продължаването на прилагането му спрямо всички командировки, започнали към момента на влизане в сила на настоящото решение,

         РЕШИ:
   ГЛАВА I
   ОБЩИ РАЗПОРЕДБИ
   Член 1
   Приложно поле
   1.   Настоящите правила се прилагат за командировани национални експерти (КНЕ) в генералния секретариат на Съвета (ГСС) от публичната администрация на държавите-членки. Той се прилага също така и за експерти, командировани от международна организация.
   2.   Лицата, които попадат в приложното поле на настоящите правила, остават на служба при техния работодател за срока на командироване и продължават да получават трудово възнаграждение от този работодател.
   3.   ГСС взема решения относно ангажирането на КНЕ в зависимост от нуждите и бюджетните възможности. Заместник генералният секретар определя условията на това ангажиране.
   4.   Освен при дерогация, предоставена от заместник генералния секретар, която не се допуска в областта на Общата външна политика и политиката на сигурност (ОВППС)/Европейската политика за сигурност и отбрана (ЕПСО), КНЕ следва да притежават гражданство на държава-членка. Наемането на работа на КНЕ се извършва във възможно най-широкия географски обхват сред гражданите на държавите-членки. Държавите-членки и ГСС си сътрудничат, за да гарантират във възможно най-голяма степен спазването на равенството между мъжете и жените, както и зачитането на принципа на равните възможности.
   5.   Командироването се осъществява чрез размяна на писма между Генерална дирекция „Персонал и администрация“ на ГСС и постоянното представителство на съответната държава-членка или, според случая, международната организация. Мястото на командироване следва да бъде посочено в размяната на писма. Копие от правилата, приложими за националните експерти, командировани в ГСС, се прилага към размяната на писма.
   Член 2
   Срок на командироване
   1.   Срокът на командироване не може да е по-кратък от шест месеца и по-дълъг от две години и може да бъде подновяван последователно за общ срок, не по-дълъг от четири години.
   2.   Чрез дерогация от параграф 1 срокът на командироване на национален експерт с оглед участието му в подготовката на военни или цивилни операции или за анализирането на тяхното започване, може да бъде по-кратък от 6 месеца.
   3.   Предвиденият срок на командироване се определя при поставянето на разположение в размяната на писма, предвидена в член 1, параграф 5. Същата процедура се прилага в случай на подновяване на срока на командироване.
   4.   Национален експерт, който вече е бил командирован в ГСС, може да бъде командирован отново съгласно установените вътрешни правила относно максималния срок на присъствие на този персонал в службите на ГСС, при следните условия:

               а)

               КНЕ продължава да отговаря на условията за командироване;

               б)

               следва да е изтекъл период от най-малко шест години между края на предходната и новата командировка; ако в края на първото командироване националният експерт е сключил различен допълнителен договор, шестгодишният срок започва да тече от изтичането на посочения договор. Тази разпоредба не възпрепятства ГСС да приеме командироването на национален експерт, чиято първоначална командировка е продължила по-малко от четири години, но в този случай новата командировка не може да надвишава остатъка от четиригодишния период;

               в)

               посоченият в предходната буква срок се намалява на три години, когато срокът на първата командировка не надвишава шест месеца.

         Член 3
   Място на командироване
   Националните експерти се командироват в Брюксел, в едно от бюрата за връзка на ГСС или на всяко друго място, където Европейският съюз действа в рамките на решение, прието от Съвета. Мястото на командироване може да бъде променено по време на командировката посредством нова размяна на писма съгласно член 1, параграф 5, в случай че възможността да се променя това място не е предвидена в първоначалната размяна на писма. Администрацията, командироваща националния експерт, се уведомява за евентуалните промени в мястото на командироване.
   Член 4
   Задачи
   1.   КНЕ подпомага длъжностните лица на ГСС или служителите на срочен договор и изпълнява задачите, които му се възлагат.
   Изпълняваните функции се определят по взаимно споразумение между ГСС и администрацията, командироваща националния експерт, в интерес на службите и като се отчита квалификацията на кандидата.
   2.   КНЕ участва в мисии и срещи само ако:

               а)

               придружава длъжностно лице от генерална дирекция на Съвета или служител на временен договор, или

               б)

               е сам, само като наблюдател или единствено с цел получаване на информация.

         Националният експерт не може да ангажира ГСС по отношение на трети страни, освен ако генералният директор на съответната служба не го упълномощи изрично под ръководството на генералния секретар/върховен представител.
   3.   ГСС носи самостоятелно отговорността по одобряване на резултатите от извършените от КНЕ задачи.
   4.   Съответните служби на ГСС, работодателят на КНЕ и КНЕ полагат всички необходими усилия, за да избегнат конфликт на интереси, както и появата на подобен конфликт относно задачите на КНЕ по време на командировката. За тази цел ГСС уведомява своевременно КНЕ и неговия работодател относно предвидените задачи и изисква от единия и от другия да потвърдят в писмена форма, че според тях не съществуват причини, които да пречат на възлагането на тези задачи на КНЕ. По-конкретно националният експерт се приканва да декларира всички потенциални конфликти между определени аспекти на семейното му положение (по-специално професионална дейност на близки членове на семейството му или някои от неговите основни финансови интереси или финансовите интереси на тези членове на семейството му) и задачите, предвидени за срока на командироване.
   Работодателят и КНЕ се задължават да уведомят ГСС за всички промени, които биха могли да доведат до или биха породили такива конфликти по време на командировката.
   5.   В случай че ГСС сметне, че естеството на задачите, възложени на КНЕ, изисква специални предпазни мерки за сигурност, преди командироването на националния експерт се придобива разрешение за работа с класифицирана информация.
   6.   В случай на неспазване на разпоредбите на параграфи 2, 3, 4 и 7 ГСС може да прекрати командировката на националния експерт съгласно член 8, параграф 2, буква в).
   7.   Чрез дерогация от параграф 1, първа алинея и параграф 2, първа алинея заместник генералният секретар може, по предложение на генералния директор на службата, към която е командирован националният експерт, да възложи специфични задачи на националния експерт и да го упълномощи да извърши една или няколко конкретни мисии, след като се е убедил в отсъствието на какъвто и да било конфликт на интереси.
   Член 5
   Права и задължения
   1.   По време на командировката:

               а)

               националният експерт изпълнява своите задачи и ръководи поведението си единствено в интерес на Съвета;

               б)

               националният експерт се въздържа от всякакви действия, и по-специално от всякакви публични изявления на становища, които биха могли да уронят престижа на заеманата от него длъжност;

               в)

               всеки национален експерт, който при изпълнение на функциите си следва да се произнесе по въпрос, от чието разглеждане или разрешаване има личен интерес от естество, което би могло да постави под въпрос независимостта му, уведомява директора на службата, в която е командирован;

               г)

               КНЕ не публикува, нито предоставя за публикуване, сам или в сътрудничество, никакви текстове, чийто предмет има отношение към дейността на Европейския съюз, без да е получил разрешение при условията и съгласно правилата, които са в сила в ГСС. Това разрешение може да бъде отказано единствено ако предвидената публикация е от естество, което може да накърни интересите на Европейския съюз;

               д)

               всички права, отнасящи се до работата, извършена от КНЕ при изпълнение на задачите му, се придобиват от ГСС;

               е)

               националният експерт е длъжен да установи местоживеенето си в мястото на командироване или на разстояние, което не пречи на нормалното изпълнение на дейността му;

               ж)

               националният експерт е длъжен да подпомага или да предоставя съвети на ръководството, към което е командирован, и е отговорен пред него за изпълнението на възложените му задачи;

               з)

               при изпълнение на своите функции националният експерт не получава инструкции от своя работодател или национално правителство. Той не извършва дейности за своя работодател, за правителства, за друго лице, частна фирма или публична администрация.

         2.   Преди и след командировката КНЕ е длъжен да спазва висока степен на дискретност относно фактите и информацията, които са станали негово достояние при или във връзка с изпълнението на задачите му. Той не разкрива, под каквато и да било форма, пред лице, което няма право да узнае, документ или информация, които не са били законно и публично оповестени, и не използва тези документи или информация за своя собствена облага.
   3.   В края на командировката националният експерт продължава да бъде обвързан със задължението да действа по честен и дискретен начин при изпълнението на новите задачи, които са му възложени, и да приема определени постове или предимства.
   За тази цел през трите години, следващи изтичането на срока на командироването, националният експерт уведомява своевременно ГСС за функциите или задачите, които трябва да изпълнява за своя работодател и които биха могли да доведат до конфликт на интереси във връзка със задачите, изпълнявани от него по време на командировката.
   4.   Спрямо националния експерт се прилагат правилата относно сигурността, които са в сила в ГСС.
   5.   При неспазване на разпоредбите на параграфи 1, 2 и 4 по време на командировката ГСС може да прекрати командировката на КНЕ съгласно член 8, параграф 2, буква в).
   Член 6
   Ниво, професионален опит и езикови познания
   1.   За да бъде командирован към ГСС, националният експерт трябва да има поне три години професионален опит на пълно работно време с административни, научни, технически, консултативни или надзорни функции, съответстващи на тези за категории AD или AST, така както са посочени в Правилника за длъжностните лица на Европейските общности и Условията за работа на другите служители на Общностите. Преди командировка работодателят на националния експерт предоставя на ГСС справка за трудовия стаж на експерта, обхващаща предходните дванадесет месеца.
   2.   Националният експерт трябва да притежава задълбочени познания по един от езиците на Общността и задоволителни познания по втори език, за да изпълнява възложените му задачи.
   Член 7
   Временно прекъсване на командировката
   1.   Генералният секретариат може да разреши временни прекъсвания на командировката и да определи условията за това. По време на тези временни прекъсвания:

               а)

               обезщетенията, предвидени в членове 15 и 16, не се изплащат;

               б)

               разходите, предвидени в членове 18 и 19, не се възстановяват, освен ако временното прекъсване е по искане на ГСС;

         2.   ГСС уведомява работодателя на националния експерт.
   Член 8
   Прекратяване на командировката
   1.   Без да се засягат разпоредбите на параграф 2, командировката може да бъде прекратена по искане на ГСС или на работодателя на КНЕ с тримесечно предизвестие, или по молба на КНЕ със същото предизвестие, и при условие че ГСС даде своето съгласие.
   2.   В определени изключителни обстоятелства командировката може да бъде прекратена без предизвестие:

               а)

               от работодателя на КНЕ, ако съществените интереси на работодателя изискват това;

               б)

               по споразумение между ГСС и работодателя въз основа на молба, отправена от КНЕ до двете страни, ако съществени, лични или професионални интереси на КНЕ изискват това;

               в)

               от ГСС, при неспазване от страна на националния експерт на задълженията, които са му предоставени съгласно настоящите правила. На заинтересованото лице се предоставя предварителна възможност да се защити.

         3.   В случай на прекратяване на командировката по силата на параграф 2, буква в) ГСС уведомява незабавно работодателя.
   ГЛАВА II
   УСЛОВИЯ НА ТРУД
   Член 9
   Социална сигурност
   1.   Преди командироването работодателят на КНЕ удостоверява пред ГСС, че за срока на командироване спрямо националния експерт продължава да се прилага законодателството в областта на социалната сигурност, валидно за публичната администрация или международната организация, която го наема и която поема разходите, направени в чужбина.
   2.   От встъпването в длъжност КНЕ е застрахован срещу рисковете от злополука. ГСС му предоставя копие от приложимите разпоредби в деня, в който той се представи в компетентната служба на Генерална дирекция „Персонал и администрация“, за да изпълни административните формалности, свързани с командироването.
   3.   Когато в рамките на мисия, в която, в приложение на член 4, параграф 2 и на член 20, участва КНЕ или в случай че поради специфичните за мястото на командироване рискове е необходима допълнителна или специфична застраховка, съответните разходи се поемат от ГСС.
   Член 10
   Работно време
   1.   Спрямо КНЕ се прилагат действащите правила по отношение на работното време в ГСС. Тези правила могат да бъдат изменяни от заместник генералния секретар в зависимост от нуждите на службата.
   2.   КНЕ работи на пълно работно време по време на цялата командировка. Въз основа на надлежно обоснована молба от генерална дирекция и доколкото това е съвместимо с интересите на ГСС, генералният директор на Генерална дирекция „Персонал и администрация“ може да разреши на КНЕ да работи на непълно работно време, след съгласие на работодателя му.
   3.   В случай на разрешение за работа на непълно работно време националният експерт работи през най-малко половината от обичайната продължителност на работното време.
   4.   Обезщетенията, които се изплащат в ГСС за продължителна работа или работа на смени, или при дежурство, също могат да бъдат предоставени на КНЕ.
   Член 11
   Отсъствие поради болест или злополука
   1.   В случай на отсъствие поради болест или злополука националният експерт уведомява своевременно прекия си ръководител, като съобщава адреса си. Националният експерт е длъжен да представи медицинско удостоверение, ако отсъства повече от три дни, и може да бъде подложен на медицински преглед, организиран от ГСС.
   2.   Когато отсъствията поради болест или злополука, които не са по-дълги от три дни, надвишат, в период от дванадесет месеца, общо дванадесет дни, националният експерт е длъжен да представи медицинско удостоверение за всяко допълнително отсъствие поради болест.
   3.   В случай че отпускът по болест надвиши един месец или прослуженото време от КНЕ, се взема предвид по-дългият от тези два периода, а обезщетенията, предвидени в член 15, параграфи 1 и 2, автоматично се спират. Тази разпоредба не се прилага в случай на отпуск по болест при бременност. Отпускът по болест не може да продължи след края на командировката на заинтересованото лице.
   4.   Въпреки това КНЕ, пострадал при злополука, свързана с трудовата му дейност, по време на командировката, продължава да получава в пълен размер обезщетенията, предвидени в член 15, параграфи 1 и 2, през целия период на нетрудоспособност и до края на срока на командироване.
   Член 12
   Годишен отпуск, специален отпуск и официални празници
   1.   КНЕ има право на два и половина работни дни отпуск за пълен отработен месец (тридесет дни за една календарна година).
   2.   Отпускът подлежи на предварително разрешение от службата, в която е командирован националният експерт.
   3.   КНЕ може да получи, въз основа на мотивирана молба, специален отпуск в следните случаи:

               —

               сключване на брак от КНЕ: два дни;

               —

               сериозно заболяване на съпруга или съпругата: до три дни годишно;

               —

               смърт на съпруга или съпругата: четири дни;

               —

               сериозно заболяване на роднина по възходяща линия: до два дни годишно;

               —

               смърт на роднина по възходяща линия: два дни;

               —

               раждане на дете: десет дни, които се ползват през първия месец след раждането;

               —

               сериозно заболяване на дете: до два дни годишно;

               —

               преместване поради встъпване в длъжност: до два дни;

               —

               смърт на дете: четири дни.

         Може да се отпусне допълнителен специален отпуск от два дни за период от 12 месеца при надлежно обоснована молба от заинтересованото лице.
   4.   Въз основа на надлежно мотивирана молба от работодателя на КНЕ ГСС може да предостави специален отпуск до два дни за период от дванадесет месеца. Молбите се разглеждат за всеки отделен случай.
   5.   В случай на работа на непълно работно време продължителността на годишния отпуск се намалява пропорционално.
   6.   Не може да се изплати обезщетение за неизползван годишен отпуск, който не е използван в края на срока на командироване.
   7.   Параграф 3 не се прилага спрямо КНЕ, чийто срок на командироване е по-малък от шест месеца. Въпреки това КНЕ, чийто срок на командироване е по-малък от шест месеца, може да ползва, въз основа на представена от него мотивирана молба, специален отпуск по решение на генералния директор на службата, в която е командирован. Този специален отпуск не може да надвиши три дни за целия срок на командироване. Преди разрешаването на този отпуск гореспоменатото отговорно лице трябва да се консултира с генералния директор на Генерална дирекция „Персонал и администрация“.
   Член 13
   Отпуск по майчинство
   1.   При бременност КНЕ получава отпуск по майчинство от двадесет седмици, като през този период получава обезщетенията, предвидени в член 15. Отпускът започва най-рано шест седмици преди вероятната дата на раждане, посочена в медицинското удостоверение, и изтича най-рано четиринадесет седмици след датата на раждане. В случай на раждане на повече от едно дете, на преждевременно раждане или на раждане на дете инвалид продължителността на отпуска е двадесет и четири седмици. За целите на настоящата разпоредба преждевременно раждане е раждане, настъпило преди края на 34-ата седмица бременност.
   2.   Когато националното законодателство на работодателя на КНЕ предвижда по-дълъг отпуск по майчинство, командировката временно се прекъсва за периода, надвишаващ този на отпуска, даден от ГСС. В този случай в края на срока на командироване се добавя период, равен на периода на временното прекъсване, ако това е обосновано от интересите на ГСС.
   3.   Националният експерт може алтернативно да поиска временно прекъсване на командировката, което да обхваща целия период от време, предоставен за отпуск по майчинство. В този случай в края на срока на командироване се добавя период, равен на периода на временното прекъсване, ако това е обосновано от интересите на ГСС.
   Член 14
   Управление и контрол
   Управлението и контролът на отпуските са поверени на администрацията на ГСС. Контролът по спазването на работното време и отсъствията от работа попада в отговорностите на генералната дирекция или на службата, в която е командирован националният експерт.
   ГЛАВА III
   ОБЕЗЩЕТЕНИЯ И РАЗХОДИ
   Член 15
   Обезщетения
   1.   Националният експерт има право да получава дневни пари за срока на командироване. Когато разстоянието между мястото на произход и мястото на командироване е равно или по-малко от 150 km, дневните пари са в размер на 29,44 евро. Те са в размер на 117,74 евро, когато това разстояние е по-голямо от 150 km.
   2.   Ако националният експерт няма право на възстановяване на разходите по преместване нито от генералния секретариат, нито от работодателя, се изплаща допълнително месечно обезщетение съгласно посоченото в таблицата по-долу:

               Разстояние между мястото на произход и мястото на командироване (в километри)

               Сума в евро

               0 – 150

               0

               > 150

               75,68

               > 300

               134,54

               > 500

               218,65

               > 800

               353,20

               > 1 300

               555,03

               > 2 000

               664,37

         Тези обезщетения се изплащат месечно със задна дата. Те са дължими до края на месеца, през който, според случая, се е преместил националният експерт съгласно член 19, параграф 1.
   3.   Тези обезщетения се изплащат за срока на мисията, годишния отпуск, отпуска по майчинство, специалния отпуск и официалните празници, предоставени от ГСС.
   4.   При встъпване в длъжност КНЕ има право на авансова сума в размер, равен на размера на дневните пари за 75 дни, като при това изплащане се губи правото на други дневни пари за съответния период. При окончателно прекратяване на функциите, изпълнявани от КНЕ в ГСС, преди изтичането на периода, използван за изчисляване на авансовата сума, частта от сумата, съответстваща на остатъчния период, подлежи на връщане.
   5.   При размяната на писма по член 1, параграф 5 ГСС се уведомява за всички ползи, сходни на предвидените в параграфи 1, 2, 7 и 8 от настоящия член, получени от КНЕ. Техният размер се приспада от съответните обезщетения, изплатени от ГСС.
   6.   Дневните пари и месечните обезщетения се актуализират всяка година без обратна сила в зависимост от изменението на основните трудови възнаграждения на длъжностните лица на Общността в Брюксел и Люксембург.
   7.   За КНЕ в бюро за връзка на ГСС или на всяко друго място, където Съюзът действа в рамките на решение, прието от Съвета, обезщетенията, предвидени в параграфи 1 и 2, могат да се заменят с квартирни пари чрез мотивирано решение на генералния директор „Персонал и администрация“, когато това е обосновано от обстоятелствата във връзка с жилищните разходи в страната, в която се намира мястото на командироване.
   8.   Специално обезщетение, определено в зависимост от мястото на командироване, в случай че то се намира извън ЕС, за да се вземе предвид издръжката или особено трудни жизнени условия може да се отпусне с мотивирано решение на генералния директор на Генерална дирекция „Персонал и администрация“. Това обезщетение се изплаща месечно и се равнява на сума между 10 и 15 % от основното трудово възнаграждение на длъжностно лице със степен AD 6 или AST 4, стъпка 1 в зависимост от категорията, към която е зачислен националният експерт.
   Член 16
   Фиксирано допълнително обезщетение
   1.   С изключение на случаите, при които мястото на произход на КНЕ се намира на разстояние, равно или по-малко от 150 km от мястото на командироване, той получава, при необходимост, фиксирано допълнително обезщетение, чийто размер е равен на разликата между брутната годишна заплата, изплащана от работодателя (като се приспаднат семейните добавки), плюс евентуалните обезщетения, изплащани от ГСС съгласно член 15, и основното трудово възнаграждение на длъжностно лице със степен AD 6 или AST 4, стъпка 1, в зависимост от категорията, към която е зачислен националният експерт.
   2.   Това обезщетение се актуализира веднъж годишно, без обратна сила, в зависимост от изменението на основните трудови възнаграждения на длъжностните лица на Общността.
   Член 17
   Място на наемане, място на командироване, място на произход и място на завръщане
   1.   За целите на настоящите правила:

               —

               за място на наемане се смята мястото, където КНЕ е изпълнявал функциите си за работодателя си непосредствено преди командироването;

               —

               за място на командироване се смята мястото, където се намира службата или бюрото на ГСС, в което е командирован националният експерт, или мястото, където КНЕ действа в рамките на решение, прието от Съвета;

               —

               за място на произход се смята мястото, където се намира седалището на работодателя на националния експерт;

               —

               за място на завръщане се смята мястото, където националният експерт ще упражнява основната си дейност след края на командировката.

         2.   В случай че мястото на наемане или мястото на завръщане се намира извън територията на Европейския съюз или в държава-членка, различна от тази, в която се намира седалището на работодателя на КНЕ, или ако КНЕ не упражнява професионална дейност след края на командировката, мястото на произход се счита или като място на наемане, или като място на завръщане, в зависимост от случая.
   Мястото на наемане, мястото или местата на командироване и мястото на произход се определят при размяната на писма по член 1, параграф 5. Мястото на завръщане се определя въз основа на декларация от работодателя на КНЕ.
   3.   За целите на прилагането на настоящия член обстоятелствата, свързани със задачите, изпълнявани от КНЕ за държава, различна от държавата по място на командироване, или за международна организация, не се вземат под внимание.
   Член 18
   Пътни разходи
   1.   Националният експерт, чието място на наемане се намира на повече от 150 km от мястото на командироване, има право на възстановяване на пътните разходи в началото на командировката:

               а)

               за него/нея,

               б)

               за съпруга или съпругата и децата на издръжка, при условие че те живеят с националния експерт и че разходите по преместване се възстановяват от ГСС.

         2.   С изключение на въздушния транспорт, размерът на изплащаните суми е фиксиран и ограничен до цената на пътуването във втора класа с железопътен транспорт без допълнителна такса. Това се прилага и при пътуванията с лек автомобил. Когато пътуването с железопътен транспорт надвишава 500 km или ако обичайният маршрут включва прекосяване на море, възстановяването на цената на пътуването със самолет може да достигне цената на пътуването със самолет с намаление (PEX или APEX), като е необходимо да се представят билетите и бордовите карти.
   3.   КНЕ има право на възстановяване на неговите пътни разходи и според случая на лицата, посочени в параграф 1, буква б), до мястото на завръщане в края на командировката при спазване на споменатите по-горе граници. Това възстановяване не може да доведе до сума, надвишаваща сумата, на която КНЕ би имал право, ако се завръщаше до мястото на наемане.
   4.   Ако КНЕ се е преместил от мястото на наемане в мястото на командироване, той има право всяка година на фиксирана сума, равна на цената на билет за отиване и връщане от мястото на командироване до мястото на произход, за себе си, съпруга или съпругата и децата на издръжка, въз основа на действащите разпоредби в ГСС.
   Член 19
   Разходи по преместване
   1.   КНЕ може да премести движимите си вещи и личните си вещи от мястото на наемане до мястото на командироване за сметка на и при предварително съгласие от ГСС и съгласно действащите разпоредби в ГСС по отношение на възстановяването на разходите за преместване, доколкото са изпълнени следните условия:

               а)

               първоначалната продължителност на командировката трябва да бъде две години;

               б)

               мястото на наемане на КНЕ трябва да се намира на разстояние, равно или надвишаващо 100 km от мястото на командироване;

               в)

               пренасянето трябва да бъде извършено в рамките на шест месеца от началната дата на командировката;

               г)

               разрешението трябва да се поиска поне два месеца преди датата, предвидена за преместването;

               д)

               разходите по преместване не се покриват от работодателя;

               е)

               КНЕ трябва да изпрати на ГСС оригиналите на оценките на разходите, квитанциите и фактурите, както и удостоверение от работодателя си, в което се потвърждава, че последният не поема разходите по преместване.

         2.   Без да се засягат разпоредбите на параграфи 3 и 4, ако разходите по преместване в мястото на командироване са били възстановени от ГСС, националният експерт има право, в края на командировката и с предварително разрешение, на възстановяване на разходите по преместване от мястото на командироване в мястото на завръщане, съгласно действащите разпоредби в ГСС по отношение на възстановяването на разходите по преместване, доколкото са изпълнени условията по параграф 1, букви г) и д), както и следните условия:

               а)

               пренасянето не може да се извърши по-рано от шест месеца преди края на командировката;

               б)

               пренасянето трябва да се осъществи в рамките на шест месеца след края на командировката;

               в)

               размерът на разходите за пренасяне, възстановени от ГСС по преместване в края на командировката, не може да надвиши размера на разходите по преместване, на които той би имал право, ако се връщаше в мястото на наемане;

               г)

               след като изпрати на ГСС оригиналите на получените оценки на разходите и фактурата за преместване, както и удостоверение от работодателя на КНЕ, потвърждаващо, че работодателят не покрива изцяло или частично разходите по преместване.

         3.   КНЕ, чиято командировка се прекратява по негова молба или по искане на работодателя му в рамките на две години след началото на командировката, няма право на възстановяване на разходите по преместване в края на командировката.
   Член 20
   Мисии и разходи за мисии
   1.   КНЕ може да бъде изпратен на мисия при условията по член 4.
   2.   Разходите за мисията се изплащат съгласно действащите разпоредби в ГСС.
   Член 21
   Обучение
   Националният експерт има право да посещава обученията, организирани от ГСС, ако интереса на ГСС го обосновава. Оправданите интереси на националния експерт, по-специално що се отнася до развитието на неговата професионална кариера след командировката, се отчитат при вземането на решение за посещаване на такива курсове.
   Член 22
   Административни разпоредби
   1.   КНЕ се представя в първия ден от командировката в съответната служба на Генерална дирекция „Персонал и администрация“, за да изпълни необходимите административни формалности. Той поема функциите си на първо или на шестнадесето число от месеца.
   2.   КНЕ, командирован към бюро за връзка на ГСС, се представя в съответната служба на ГСС на мястото на командироване.
   3.   Плащанията се правят в евро от съответната служба на ГСС по банкова сметка, открита към банкова институция в Брюксел. За КНЕ, командирован на място, различно от Брюксел, плащанията могат да се правят в евро по банкова сметка, открита към банкова институция или в Брюксел, или на мястото на произход на националния експерт. Квартирните пари могат да се изплатят в друга парична единица по банкова сметка, открита към банкова институция на мястото на командироване.
   ГЛАВА IV
   НАЦИОНАЛНИ ЕКСПЕРТИ, КОМАНДИРОВАНИ ЗА КРАТЪК СРОК БЕЗ ПРАВО НА РАЗХОДИ
   Член 23
   КНЕ за кратък срок без право на разходи
   1.   За целите на настоящото решение „КНЕ за кратък срок без право на разходи“ означава висококвалифициран национален експерт, командирован единствено за изпълнението на точно определени задачи за срок, не по-дълъг от 3 месеца. Това командироване не води до изплащането на обезщетения или разходи от страна на Съвета с изключение, според случая, на предвидените в член 28 и без да се засяга евентуалното различно споразумение между ГСС и администрацията, командироваща националния експерт за кратък срок без право на разходи.
   2.   КНЕ за кратък срок без право на разходи може да бъде командирован единствено в изключителни случаи, с разрешение на заместник генералния секретар. Командироването на национален експерт за кратък срок без право на разходи може да има за цел единствено да се осигури изпълнението на задачи, чието реализиране би било трудно да се гарантира в един много кратък срок. Тези задачи включват:

               —

               проучвателни мисии,

               —

               планирането и оценката на операции за управление на специфични кризи,

               —

               участие в упражнения за управление на специфични кризи.

         3.   Съгласно членове 23—28 правилата, предвидени в членове 1—14 и 20—22 се прилагат и по отношение на КНЕ за кратък срок без право на разходи.
   4.   Без да се засяга член 5, поведението на КНЕ за кратък срок без право на разходи трябва винаги да отразява факта, че той е командирован в Съвета, както и да отговаря на престижа на заеманата от него длъжност.
   Член 24
   Срок на командироване
   1.   Посоченият в член 23, параграф 1 срок може да бъде еднократно удължен с максимум три месеца.
   2.   КНЕ за кратък срок без право на разходи в ГСС може да бъде командирован отново в съответствие с правилата, определени в настоящото решение, и при следните условия:

               —

               трябва да е изтекъл период от поне една година между края на предходната командировка и всяка последваща командировка, когато националният експерт е командирован съгласно правилата на настоящата глава;

               —

               трябва да е изтекъл период от поне три години между края на предходната командировка и всяка нова командировка, когато националният експерт е командирован съгласно разпоредбите на член 1 от настоящото решение.

         3.   В изключителни случаи срокът, посочен в параграф 2, първо тире, може да бъде намален с решение на заместник генералния секретар.
   Член 25
   Приложно поле
   1.   В размяната на писма, предвидена в член 1, параграф 5, се упоменава лицето, отговорно в генералната дирекция или дирекцията, административната единица, мисията или учението, в което е командирован КНЕ за кратък срок без право на разходи, както и подробно описание на изпълняваните от него задачи.
   2.   Що се отнася до конкретните му задачи, КНЕ за кратък срок без право на разходи получава инструкции от отговорното лице, упоменато в параграф 1.
   Член 26
   Застраховка
   Без да се засягат разпоредбите на член 28 и чрез дерогация от член 9, параграф 2 КНЕ за кратък срок без право на разходи не е застрахован от ГСС срещу риск от злополука.
   Член 27
   Условия на труд
   1.   Чрез дерогация от член 10, параграф 1 КНЕ за кратък срок без право на разходи е длъжен да спазва действащите правила по отношение на работното време на мястото на командироване. Тези правила могат да бъдат изменени от отговорното лице в административната единица, мисията или учението, в което е командирован КНЕ за кратък срок без право на разходи, в зависимост от нуждите на службата.
   2.   Чрез дерогация от член 10, параграф 2, второ изречение КНЕ за кратък срок без право на разходи работи единствено на пълно работно време по време на командировката.
   3.   Член 10, параграф 4 не се прилага спрямо КНЕ за кратък срок без право на разходи.
   4.   Управлението и контролът на присъствията и отпуските на КНЕ за кратък срок без право на разходи се осъществяват от отговорното лице, посочено в член 25, параграф 2.
   5.   Член 12, параграфи 3,4 и 7 не се прилагат спрямо КНЕ за кратък срок без право на разходи. Същевременно, въз основа на представена от него обоснована молба може да му бъде отпуснат специален отпуск по решение на генералния директор на службата, в която е командирован. Този специален отпуск не може да надвиши три дни за целия срок на командироване. Преди разрешаването на този отпуск споменатото по-горе отговорно лице трябва да се консултира с генералния директор на Генерална дирекция „Персонал и администрация“.
   Член 28
   Мисии
   1.   В случай че КНЕ за кратък срок без право на разходи участва в мисии на място, различно от мястото на командироване, направените от него разходи се възстановяват съгласно действащите правила за възстановяване на разходите за мисии на длъжностните лица, освен ако е договорено друго между ГСС и администрацията, командироваща КНЕ за кратък срок без право на разходи.
   2.   Ако в рамките на дадена мисия ГСС предоставя на длъжностните лица специална застраховка „Висок риск“, тази възможност се предоставя и на КНЕ за кратък срок без право на разходи, участващ в тази мисия.
   3.   КНЕ за кратък срок без право на разходи, участващ в мисия извън територията на ЕС, се подчинява на мерките за сигурност, които са в сила в ГСС в рамките на тези мисии.
   ГЛАВА V
   ПРИЛАГАНЕ НА ПРАВИЛАТА ЗА КОМАНДИРОВАНИЯ ВОЕНЕН ЛИЧЕН СЪСТАВ
   Член 29
   Правила за командирования военен личен състав
   Без да се засягат разпоредбите на членове 30—42, правилата, определени в предходните глави, се прилагат и за военния личен състав, командирован към ГСС, с оглед сформирането на военния състав на Европейския съюз съгласно Решение 2001/80/ОВППС на Съвета от 22 януари 2001 г. за създаването на Военния състав на Европейския съюз (2).
   Член 30
   Условия
   Командированият военен личен състав трябва да е на платена служба във въоръжените сили на държава-членка по време на командироването. Тези лица трябва да са граждани на държава-членка.
   Член 31
   Набиране на командирован военен личен състав
   Чрез дерогация от член 1, параграф 3, второ изречение генералният секретар/върховен представител определя условията за ангажиране на командирован военен личен състав.
   Член 32
   Размяна на писма
   За целите на член 1, параграф 5 размяната на писма се извършва между генералния секретар/върховен представител и постоянното представителство на съответната държава-членка. В тази размяна на писма трябва освен това да се споменат всички евентуални ограничения относно участието на националния експерт в мисии.
   Член 33
   Срок на командироване
   1.   Чрез дерогация от член 2, параграф 1 срокът на командироване не може да е по-кратък от шест месеца и да надвишава три години, и може да бъде подновяван последователно за срок, не по-дълъг от четири години.
   2.   Чрез дерогация от член 2, параграф 4, буква б), освен при изключителни случаи, трябва да е изтекъл период от поне 3 години между края на предходната командировка и всяка последваща командировка, ако това е обосновано от условията и със съгласието на генералния секретар/върховен представител.
   Член 34
   Задачи
   Чрез дерогация от член 4, параграф 1 командированият военен личен състав, който действа под ръководството на генералния секретар/върховен представител, осигурява мисията, осъществява задачите и изпълнява функциите, които са му възложени съгласно приложението към Решение 2001/80/ОВППС.
   Член 35
   Ангажименти по отношение на трети страни
   Чрез дерогация от член 4, параграф 2, втора алинея, командированият военен личен състав не може да ангажира ГСС по отношение на трети страни, освен при специално упълномощаване, предоставено под ръководството на генералния секретар/върховен представител.
   Член 36
   Разрешение за работа с класифицирана информация
   Чрез дерогация от член 4, параграф 5 подходящото ниво за разрешение за работа с класифицирана информация, с която може да работи командированият военен личен състав, не може да е по-ниско от SECRET, като това трябва да бъде уточнено в размяната на писма по член 1, параграф 5.
   Член 37
   Професионален опит
   Чрез дерогация от член 6, параграф 1 член на военния личен състав, изпълняващ функции по планиране или оценка и притежаващ висока степен на компетентност за задачите, които ще изпълнява, може да бъде командирован в ГСС.
   Член 38
   Временно прекъсване и прекратяване на командировката
   1.   За целите на прилагане на член 7, параграф 1 по отношение на командирования военен личен състав разрешението се дава от генералния секретар/върховен представител.
   2.   Чрез дерогация от член 8, параграф 2 командировката може да бъде прекратена без предизвестие, ако интересите на ГСС или на националната администрация, в която е на служба командированият член на военния личен състав, изискват това или по всяка друга обоснована причина.
   Член 39
   Сериозно неизпълнение на задълженията
   1.   Командировката може да бъде прекратена без предизвестие при сериозно умишлено или по небрежност неизпълнение на задълженията от страна на командирования член на военния личен състав. Чрез дерогация от член 8, параграф 2, буква в) решението се взема от генералния секретар/върховен представител, като на заинтересованото лице се предоставя предварително възможност да се защити. Преди да вземе решението си, генералният секретар/върховен представител уведомява постоянния представител на държавата-членка, на която е гражданин командированият член на военния личен състав. След това решение обезщетения по членове 18 и 19 не се изплащат.
   Преди да се вземе решението по първа алинея, командированият член на военния личен състав може да бъде временно отстранен от длъжност в случай на твърдение за сериозно неизпълнение на задълженията му, отправено от генералния секретар/върховен представител, като на заинтересованото лице се предоставя предварително възможност да се защити. Обезщетенията по членове 15 и 16 не се изплащат за срока на временното отстраняване от длъжност, което не може да надвиши три месеца.
   2.   Генералният секретар/върховен представител може да уведоми националните органи относно всяко нарушение от страна на командирования член на военния личен състав на определените правила или тези, посочени в настоящото решение.
   3.   Спрямо командирования член на военния личен състав продължават да се прилагат националните дисциплинарни правила на неговата страна.
   Член 40
   Работно време
   Второто изречение от член 10, параграф 2 не се прилага спрямо командирования военен личен състав.
   Член 41
   Специален отпуск
   Чрез дерогация от член 12, параграф 4 ГСС може да предостави допълнителен специален неплатен отпуск за целите на обучение от страна на работодателя и по надлежно мотивирана молба от последния.
   Член 42
   Обезщетения
   Чрез дерогация от член 15, параграф 1 и член 16 в размяната на писма по член 1, параграф 5 може да се определи, че предвидените в нея обезщетения няма да се изплащат.
   ЧАСТ VI
   ЗАКЛЮЧИТЕЛНИ РАЗПОРЕДБИ
   Член 43
   Отмяна
   Решение 2003/479/ЕО на Съвета се отменя. Въпреки това то продължава да се прилага за всички командировки, започнали към момента на влизане в сила на настоящото решение, без да се засяга член 44.
   Член 44
   Влизане в сила
   Настоящото решение влиза в сила в деня на публикуването му в Официален вестник на Европейския съюз.
   Настоящото решение се прилага за всяко ново командироване или подновяване на командировка, считано от първия ден на месеца след влизането му в сила.

      Съставено в Брюксел на 5 декември 2007 година.

            За Съвета

            Председател

         J. VIEIRA DA SILVA

      (1)  ОВ L 160, 28.6.2003 г., стр. 72. Решение, последно изменено с Решение 2007/456/ЕО (ОВ L 173, 3.7.2007 г., стр. 27).

      (2)  ОВ L 27, 30.1.2001 г., стр. 7. Решение, изменено с Решение 2005/395/ОВППС (ОВ L 132, 26.5.2005 г., стр.17).


title: 2010/203/ЕС: Решение на Европейския парламент и на Съвета от 25 март 2010 година за мобилизиране на Европейския фонд за приспособяване към глобализацията съгласно точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление

text:
               8.4.2010

               BG

               Официален вестник на Европейския съюз

               L 88/16

         РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
   от 25 март 2010 година
   за мобилизиране на Европейския фонд за приспособяване към глобализацията съгласно точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление
   (2010/203/ЕС)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (1), и по-специално точка 28 от него,
   като взеха предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията (2), и по-специално член 12, параграф 3 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията (ЕФПГ) беше създаден с цел да предоставя допълнителна подкрепа на съкратените работници, които са засегнати от последиците от значими структурни промени в моделите на световната търговия, и да ги подпомага при повторното им интегриране на пазара на труда.

               (2)

               Обхватът на ЕФПГ беше разширен, за да включи заявленията, подадени след 1 май 2009 г., така че да се окаже подкрепа на работниците, съкратени в резултат на световната финансова и икономическа криза.

               (3)

               Междуинституционалното споразумение от 17 май 2006 г. позволява мобилизиране на ЕФПГ в рамките на годишния таван от 500 милиона евро.

               (4)

               На 23 септември 2009 г. Литва подаде заявление за мобилизиране на ЕФПГ във връзка със съкращения в сектора на производство на мебели и представи допълнителна информация на 16 октомври 2009 г. Заявлението е в съответствие с изискванията за определяне на финансовото участие, предвидени в член 10 от Регламент (ЕО) № 1927/2006, и следователно Комисията предлага да се мобилизират средства в размер на 662 088 EUR.

               (5)

               Следователно ЕФПГ следва да бъде мобилизиран за предоставяне на финансово участие по заявлението, подадено от Литва,

         ПРИЕХА НАСТОЯЩОТО РЕШЕНИЕ:
   Член 1
   За общия бюджет на Европейския съюз за финансовата 2010 година Европейският фонд за приспособяване към глобализацията (ЕФПГ) се мобилизира за отпускане на сумата от 662 088 EUR под формата на бюджетни кредити за поети задължения и за плащания.
   Член 2
   Настоящото решение се публикува в Официален вестник на Европейския съюз.

      Съставено в Брюксел на 25 март 2010 година.

            За Европейския парламент

            Председател

         J. BUZEK

            За Съвета

            Председател

         D. LÓPEZ GARRIDO

      (1)  ОВ C 139, 14.6.2006 г., стp. 1.

      (2)  ОВ L 406, 30.12.2006 г., стр. 1.


               29.8.2017

               BG

               Официален вестник на Европейския съюз

               C 285/164

         P7_TA(2014)0145
   Препоръка за решение — Удължаване на действието на член 147 от Правилника за дейността на ЕП до края на осмия парламентарен мандат
   Решение на Европейския парламент от 26 февруари 2014 г. за удължаване на срока на прилагане на член 147 от Правилника за дейността на Европейския парламент до края на осмия парламентарен мандат (2014/2585(RSO))
   (2017/C 285/26)

      Европейският парламент,

               —

               като взе предвид член 342 от Договора за функционирането на Европейския съюз,

               —

               като взе предвид Регламент № 1 на Съвета от 15 април 1958 г. относно определянето на езиковия режим на Европейската икономическа общност (1), последно изменен с Регламент (ЕС) № 517/2013 на Съвета (2),

               —

               като взе предвид Кодекса за поведение относно езиковото многообразие, приет от Бюрото на 17 ноември 2008 г.,

               —

               като взе предвид своето решение от 11 март 2009 г. за удължаване на срока на прилагане на член 147 от Правилника за дейността на ЕП до края на настоящия парламентарен мандат (3), както и последващите решения на Бюрото за удължаване на срока за допускане на отклонения от разпоредбите на член 146 до края на настоящия мандат,

               —

               като взе предвид членове 146 и 147 от своя правилник,

               A.

               като има предвид, че съгласно член 146 всички документи на Парламента се съставят на официалните езици и всички членове на ЕП имат право да говорят в Парламента на официален език по техен избор, като им се осигурява устен превод на останалите официални езици,

               Б.

               като има предвид, че съгласно член 147 до края на седмия парламентарен мандат са допустими отклонения от разпоредбите на член 146, когато и доколкото не е налице необходимият брой устни или писмени преводачи за даден официален език, въпреки взетите съответни мерки; като има предвид, че по предложение на генералния секретар от Бюрото се изисква да установи дали са изпълнени условията по отношение на всеки официален език, за който се счита, че е необходимо отклонение, както и да преразглежда своето решение на всеки шест месеца;

               В.

               като има предвид, че в Регламент (ЕС) № 920/2005 на Съвета (4) се предвиждат мерки за временна (подлежаща на подновяване) дерогация за петгодишен период по отношение на ирландския език до началото на 2017 г.;

               Г.

               като има предвид, че въпреки взетите съответни мерки се очаква, че капацитетът на ирландски и малтийски език няма да бъде достатъчен за пълно предоставяне на устен превод на тези езици от началото на осмия парламентарен мандат; като има предвид, че въпреки че по отношение на някои други езици капацитетът ще бъде достатъчен за удовлетворяване на потребностите, произтичащи от обичайната дейност на Парламента, броят на устните преводачи може да се окаже недостатъчен за осигуряване на пълно покритие на всички допълнителни потребности, които се очакват да възникнат по време на председателствата на Съвета, които съответните държави членки ще поемат по време на осмия парламентарен мандат;

               Д.

               като има предвид, че въпреки последователните и постоянни усилия на междуинституционално равнище и постигнатия значителен напредък броят на квалифицираните писмени преводачи и юрист-лингвисти все още се очаква да бъде толкова ограничен по отношение на ирландския език, че в обозримо бъдеще не може да се гарантира пълно покритие за този език съгласно член 146; като има предвид, че съгласно Регламент (ЕО) № 920/2005 на Съвета не се изисква приетото преди 1 януари 2007 г. законодателство на ЕС (достиженията на правото на Съюза) да се превежда на ирландски език; като има предвид, че вследствие на дерогациите, предвидени в този регламент, понастоящем единствено предложенията на Комисията за регламенти на Европейския парламент и на Съвета се представят на ирландски език и че докато тази ситуация не се промени, службите на Парламента няма да бъдат в състояние да изготвят ирландски версии на други видове законодателни актове;

               Е.

               като има предвид, че въпреки че след присъединяването на Хърватия към Съюза на 1 юли 2013 г. капацитетът на хърватски се увеличава постоянно, може да се окаже невъзможно да се осигури пълно покритие за този език от началото на осмия парламентарен мандат;

               Ж.

               като има предвид, че член 147, параграф 4 предвижда, че по мотивирана препоръка от Бюрото Парламентът може да реши в края на парламентарния мандат да удължи срока на прилагане на разпоредбите на същия член;

               З.

               като има предвид, че с оглед на посоченото по-горе Бюрото препоръча срокът на прилагане на член 147 да се удължи до края на осмия парламентарен мандат;

               1.

               Решава да удължи до края на осмия парламентарен мандат срока на прилагане на член 147 от Правилника за дейността на Европейския парламент;

               2.

               Възлага на своя председател да предаде за сведение настоящото решение на Съвета и на Комисията.

      (1)  ОВ X 17, 6.10.1958 г., стр. 385.

      (2)  ОВ L 158, 10.6.2013 г., стр. 1.

      (3)  ОВ C 87 E, 1.4.2010 г., стр. 186.

      (4)  Регламент (ЕО) № 920/2005 на Съвета от 13 юни 2005 г. за изменение на Регламент № 1 от 15 април 1958 година за определяне на езиковия режим на Европейската икономическа общност и на Регламент № 1 от 15 април 1958 г. относно определянето на езиковия режим в Европейската общност за атомна енергия, както и за въвеждане за мерки за временна дерогация от тези регламенти (ОВ L 156, 18.6.2005 г., стр. 3), чийто срок на действие е удължен чрез Регламент (ЕО) № 1257/2010 на Съвета (ОВ L 343, 29.12.2010 г., стр. 5).


title: 2014/290/ЕС: Решение на Съвета от 14 април 2014 година относно позицията, която да бъде заета от името на Европейския съюз в рамките на Комитета за асоцииране ЕС — Чили по отношение на изменението на приложение XII към Споразумението за асоцииране между Европейската общност и нейните държави членки, от една страна, и Република Чили, от друга страна, с което се определят списъците на образуванията в Чили, които възлагат поръчки в съответствие с разпоредбите на част IV, дял IV относно държавните поръчки

text:
               17.5.2014

               BG

               Официален вестник на Европейския съюз

               L 147/116

         РЕШЕНИЕ НА СЪВЕТА
   от 14 април 2014 година
   относно позицията, която да бъде заета от името на Европейския съюз в рамките на Комитета за асоцииране ЕС — Чили по отношение на изменението на приложение XII към Споразумението за асоцииране между Европейската общност и нейните държави членки, от една страна, и Република Чили, от друга страна, с което се определят списъците на образуванията в Чили, които възлагат поръчки в съответствие с разпоредбите на част IV, дял IV относно държавните поръчки

      (2014/290/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               На 18 ноември 2002 г. бе подписано Споразумението за асоцииране между Европейската общност и нейните държави членки, от една страна, и Република Чили, от друга страна (1) (наричано по-долу „Споразумението за асоцииране“).

               (2)

               В приложение XII към Споразумението за асоцииране се съдържат списъци на образувания в Република Чили (наричана по-долу „Чили“), които възлагат поръчки в съответствие с разпоредбите относно държавните поръчки на част IV, дял IV от Споразумението за асоцииране.

               (3)

               На 10 февруари 2012 г. Чили уведоми Съюза за намерението си да измени обхвата на държавните поръчки по приложение XII към Споразумението за асоцииране в съответствие с член 159, параграф 1 от посоченото споразумение. На 18 октомври 2012 г. Чили предостави допълнителна информация. Изменението (наричано по-долу „изменението на приложение XII към Споразумението за асоцииране“) се състои в опростяване на някои списъци на образувания в приложение ХII към Споразумението за асоцииране, по-специално в допълнение 1А образуванията, посочени към всяко министерство или регионално правителство, се заменят с обща разпоредба, която обхваща всички образувания, подчинени на изброените министерства и регионални правителства, а в допълнение 2А данните в списъците за образувания на регионално и местно равнище се заменят с общия израз „всички общини“. Допълнения 1Б и 2Б, както и допълнения 3 — 5 към приложение ХII към Споразумението за асоцииране остават непроменени.

               (4)

               Въз основа на това уведомление и в съответствие с член 159, параграфи 2 и 3 от Споразумението за асоцииране, страните по Споразумението за асоцииране считат, че е целесъобразно Комитетът за асоцииране ЕС — Чили (наричан по-долу „Комитетът за асоцииране“) да вземе решение за отразяването на изменението на приложение ХII към Споразумението за асоцииране.

               (5)

               Позицията, която Съюзът заема в рамките на Комитета за асоцииране, следва да бъде основана на приложения проект на решение,

         ПРИЕ НАСТОЯЩОТО РЕШЕНИЕ:
   Член 1
   Позицията, която да бъде заета от името на Съюза в рамките на Комитета за асоцииране ЕС — Чили (наричан по-долу „Комитетът за асоцииране“) по отношение на изменението на приложение XII към Споразумението за асоцииране, с което се определят списъците на образуванията в Чили, които възлагат поръчки в съответствие с разпоредбите на част IV, дял IV относно държавните поръчки, се основава на проекта на решение, изготвен от Комитета за асоцииране и приложен към настоящото решение.
   Член 2
   След приемането му решението на Комитета за асоцииране се публикува в Официален вестник на Европейския съюз.

   Член 3
   Настоящото решение влиза в сила в деня на приемането му.

      Съставено в Брюксел на 14 април 2014 година.

            За Съвета

            Председател

         C. ASHTON

      (1)  ОВ L 352, 30.12.2002 г., стр. 3.

         ПРОЕКТ НА

      РЕШЕНИЕ № …/2014 НА КОМИТЕТА ЗА АСОЦИИРАНЕ ЕС — ЧИЛИ
      от
      относно приложение XII към Споразумението за асоцииране между Европейската общност и нейните държави членки, от една страна, и Република Чили, от друга страна, относно списъците на образувания в Чили, които възлагат поръчки в съответствие с разпоредбите на част IV, дял IV относно държавните поръчки
      КОМИТЕТЪТ ЗА АСОЦИИРАНЕ ЕС—ЧИЛИ,
      като взе предвид Споразумението за асоцииране между Европейската общност и нейните държави членки, от една страна, и Република Чили, от друга страна (1)(наричано по-долу „Споразумението за асоцииране“), подписано на 18 ноември 2002 г., и по-специално член 159 от него,
      като има предвид, че:

                  (1)

                  В приложение XII към Споразумението за асоцииране се съдържат списъци на образуванията в Република Чили (наричана по-долу „Чили“), които възлагат поръчки в съответствие с разпоредбите относно държавните поръчки на част IV, дял IV от Споразумението за асоцииране.

                  (2)

                  На 10 февруари 2012 г. Република Чили уведоми Европейския съюз за намерението си да измени обхвата на държавните поръчки по приложение XII към Споразумението за асоцииране. Изменението (наричано по-долу „изменението на приложение XII към Споразумението за асоцииране“) се състои в опростяване на някои списъци на образувания в приложение ХII към Споразумението за асоцииране, по-специално в допълнение 1 А данните за образуванията, посочени към всяко министерство или регионално правителство, се заменят с обща разпоредба, която обхваща всички образувания, подчинени на изброените министерства и регионални правителства, а в допълнение 2 А данните в списъците за образувания на регионално равнище се заменят с общия израз „всички общини“. Допълнения 1Б и 2Б, както и допълнения 3 — 5 към приложение ХII към Споразумението за асоцииране остават непроменени.

                  (3)

                  За целите на приложение XII към Споразумението за асоцииране е целесъобразно да се приеме измението на приложение XII към Споразумението за асоцииране, изложено в уведомлението от Чили,

            ПРИЕ НАСТОЯЩОТО РЕШЕНИЕ:
      Член 1
      Приложение XII към Споразумението за асоцииране, съдържащо списъци на образувания в Чили, които възлагат поръчки в съответствие с разпоредбите на част IV, дял IV относно държавните поръчки, се заменя с текста, съъдържащ се в приложението към настоящото решение.
      Член 2
      Настоящото решение влиза в сила в деня на приемането му.

         Съставено в … на

               За Комитета за асоцииране ЕС -Чили

               Председател

         (1)  ОВ L 352, 30.12.2002 г., стр. 3.

         ПРИЛОЖЕНИЕ

               „ПРИЛОЖЕНИЕ XII
               (съгласно член 137 на Споразумението за асоцииране)
               ОБХВАТ ПО ОТНОШЕНИЕ НА ДЪРЖАВНИТЕ ПОРЪЧКИ В ЧИЛИ

                  Допълнение 1

                  Образувания на централно равнище

                  Образувания, които възлагат поръчки в съответствие с разпоредбите на настоящия раздел

               ДОСТАВКИ
               Прагове 130 000 СПТ
               УСЛУГИ
               Изброени в допълнение 4
               Прагове 130 000 СПТ
               СТРОИТЕЛСТВО
               Изброени в допълнение 5
               Прагове 5 000 000 СПТ

                           A.

                           СПИСЪК НА ОБРАЗУВАНИЯТА

                                       Presidencia de la República

                                       Ministerio de Interior y Seguridad Pública

                                       Ministerio de Relaciones Exteriores

                                       Ministerio de Defensa Nacional

                                       Ministerio de Hacienda

                                       Ministerio Secretaría General de la Presidencia de la República

                                       Ministerio Secretaría General de Gobierno

                                       Ministerio de Economía, Fomento y Turismo

                                       Ministerio de Minería

                                       Ministerio de Desarrollo Social

                                       Ministerio de Educación

                                       Ministerio de Justicia

                                       Ministerio del Trabajo y Previsión Social

                                       Ministerio de Obras Públicas

                                       Ministerio de Transporte y Telecomunicaciones

                                       Ministerio de Salud

                                       Ministerio de Vivienda y Urbanismo

                                       Ministerio de Bienes Nacionales

                                       Ministerio de Agricultura

                                       Ministerio de Energía

                                       Ministerio del Medio Ambiente

                                       Gobiernos Regionales

                                       Todas las Intendencias

                                       Todas las Gobernaciones

                     Бележки към раздел А)
               Освен ако не е посочено друго в настоящото допълнение, всички образувания, подчинени на изброените по-горе министерства и регионални правителства, попадат в обхвата на настоящото споразумение.

                           Б.

                           ВСИЧКИ ДРУГИ ПУБЛИЧНИ ОБРАЗУВАНИЯ НА ЦЕНТРАЛНО РАВНИЩЕ, ВКЛЮЧИТЕЛНО ТЕХНИТЕ РЕГИОНАЛНИ И МЕСТНИ ПОДРАЗДЕЛЕНИЯ, ПРИ УСЛОВИЕ ЧЕ НЕ СА С ПРОМИШЛЕН ИЛИ ТЪРГОВСКИ ХАРАКТЕР.

                  Допълнение 2

                  Образувания на регионално и местно равнище и публичноправни организации

                  Образувания, които възлагат поръчки в съответствие с разпоредбите на настоящия раздел

               ДОСТАВКИ
               Прагове 200 000 СПТ
               УСЛУГИ
               Изброени в допълнение 4
               Прагове 200 000 СПТ
               СТРОИТЕЛСТВО
               Изброени в допълнение 5
               Прагове 5 000 000 СПТ

                           A.

                           СПИСЪК НА ОБРАЗУВАНИЯТА

                                       Всички общини

                           Б.

                           ВСИЧКИ ДРУГИ ПУБЛИЧНИ ОБРАЗУВАНИЯ НА РЕГИОНАЛНО И МЕСТНО РАВНИЩЕ, ВКЛЮЧИТЕЛНО ТЕХНИТЕ ПОДРАЗДЕЛЕНИЯ, И ВСИЧКИ ДРУГИ ОБРАЗВАНИЯ, ИЗВЪРШВАЩИ ДЕЙНОСТ В ОБЩЕСТВЕН ИНТЕРЕС, УПРАВЛЕНИЕТО И ФИНАНСИТЕ НА КОИТО СЕ КОНТРОЛИРАТ ЕФЕКТИВНО ОТ ПУБЛИЧНИ ОБРАЗУВАНИЯ, ПРИ УСЛОВИЕ ЧЕ НЯМАТ ПРОМИШЛЕН ИЛИ ТЪРГОВСКИ ХАРАКТЕР.

                  Допълнение 3

                  Образувания, които извършват дейност в сектора на обществените услуги

               ДОСТАВКИ
               Прагове 400 000 СПТ
               УСЛУГИ
               Изброени в допълнение 4
               Прагове 400 000 СПТ
               СТРОИТЕЛСТВО
               Изброени в допълнение 5
               Прагове 5 000 000 СПТ

                           А.

                           СПИСЪК НА ОБРАЗУВАНИЯТА

                                       Empresa Portuaria Arica

                                       Empresa Portuaria Iquique

                                       Empresa Portuaria Antofagasta

                                       Empresa Portuaria Coquimbo

                                       Empresa Portuaria Valparaíso

                                       Empresa Portuaria San Antonio

                                       Empresa Portuaria San Vicente-Talcahuano

                                       Empresa Portuaria Puerto Montt

                                       Empresa Portuaria Chacabuco

                                       Empresa Portuaria Austral

                                       Aeropuertos de propiedad del Estado, dependientes de la Dirección de Aeronáutica Civil.

                           Б.

                           ВСИЧКИ ДРУГИ ПУБЛИЧНИ ПРЕДПРИЯТИЯ ПО СМИСЪЛА НА ЧЛЕН 138, БУКВА В), КОИТО ИЗВЪРШВАТ ЕДНА ИЛИ НЯКОЛКО ОТ ИЗБРОЕНИТЕ ПО-ДОЛУ ДЕЙНОСТИ:

                                       а)

                                       предоставяне на летищи или други транспортни терминали на въздушни превозвачи; както и

                                       б)

                                       предоставяне за ползване от морски или речни превозвачи на морски или вътрешни пристанища или на други транспортни терминали.

                  Допълнение 4

                  Услуги

               За целите на настоящия дял и без да се засягат разпоредбите на член 137, параграф 2, не се изключва нито една услуга, посочена в универсалния списък на услугите.

                  Допълнение 5

                  Строителни услуги

               За целите на настоящия дял и без да се засягат разпоредбите на член 137, параграф 2, не се изключва нито една от свързаните със строителни работи услуги от номенклатурата CPC.“


title: 2008/361/ЕО: Решение на Комисията от 6 май 2008 година относно финансова помощ от страна на Общността за компютъризиране на ветеринарните процедури, Системата за обявяване на болестите по животните, комуникационни дейности, и проучвания и оценки през 2008 година

text:
               7.5.2008

               BG

               Официален вестник на Европейския съюз

               L 120/18

      РЕШЕНИЕ НА КОМИСИЯТА

   от 6 май 2008 година
   относно финансова помощ от страна на Общността за компютъризиране на ветеринарните процедури, Системата за обявяване на болестите по животните, комуникационни дейности, и проучвания и оценки през 2008 година
   (2008/361/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално членове 17 и 20, член 37, параграф 2 и член 37а, параграф 2 от него,
   като има предвид, че:

               (1)

               С Решение 90/424/ЕИО се установяват процедурите за финансовото участие на Общността в определени ветеринарни мерки, по-специално по отношение на информационната политика, свързана със здравето на животните, хуманното отношение към тях и безопасността на храните, технически и научни мерки и контрол.

               (2)

               В член 37а, параграф 1, буква б) от Решение 90/424/ЕИО е предвидена възможност за финансово участие на Общността в компютъризирането на ветеринарните процедури, свързани с хостинг, управление и поддръжка на интегрирани компютъризирани ветеринарни системи, включително интерфейси с националните бази данни, когато това е целесъобразно. Поради това следва да се отпусне финансова помощ от страна на Общността за хостинга, управлението и поддръжката на интегрираната компютъризирана ветеринарна система TRACES (Trade Control and Expert System – Експертна система за контрол на търговията), въведена с Решение 2003/24/ЕО на Комисията от 30 декември 2002 г. относно разработването на интегрирана компютъризирана ветеринарна система (2), за да се гарантират по този начин достъпността, сигурността и обновяването на данните в тази система.

               (3)

               В член 37, параграф 1 от Решение 90/424/ЕИО се предвижда, че въвеждането на системи за идентификация на животни и обявяване на болести съгласно законодателството за ветеринарните проверки при търговията с живи животни в Общността, с цел изграждането на вътрешния пазар, може да получава финансова подкрепа от Общността. Поради това следва да се отпусне финансова помощ от страна на Общността с цел обновяване на данните в Системата за обявяване на болестите по животните (ADNS), основаваща се на Решение 2005/176/ЕО на Комисията от 1 март 2005 г. за определяне на кодифицираната форма и кодовете за обявяване на болести по животните съгласно Директива 82/894/ЕИО (3) на Съвета, с необходимите технически подобрения.

               (4)

               В Съобщението на Комисията до Съвета, Европейския парламент, Икономическия и социален комитет и Комитета на регионите относно Нова стратегия на Европейския съюз за здравето на животните (2007—2013 г.), според която „Пo-добре превенция, отколкото лечение (4)“ („Съобщението за нова стратегия за здравето на животните“) се посочва, че Комисията е решена да подобри комуникацията с потребителите и заинтересованите лица.

               (5)

               В член 16 от Решение 90/424/ЕИО се предвижда Общността да даде своя финансов принос за изработването на информационна политика в областта на здравето на животните, хуманното отношение към тях и хранителната безопасност при продуктите от животински произход. Поради това следва да се отпусне финансова помощ от страна на Общността за прилагането на мерки, насочени към подобряване на комуникацията с потребителите и заинтересованите лица в областта на здравето на животните и хуманното отношение към тях, в контекста на Съобщението за нова стратегия за здравето на животните.

               (6)

               Съгласно член 19 от Решение 90/424/ЕИО, Общността може да предприеме или да подпомогне държавите-членки или международните организации при предприемането на необходимите за развитието на ветеринарното законодателство на Общността и за развитието на ветеринарното образование или обучение технически и научни мерки.

               (7)

               Постепенното въвеждане на електронна идентификация при преживните животни е сред очакваните резултати от стратегията. Вследствие на това е необходимо да се анализират въпросите за съотношението полза-разход и за рентабилността, свързани с електронната идентификация на едрия рогат добитък, преди да се въведе ново законодателство в тази област. За да се подсили ролята на общностните референтни лаборатории, се счита за необходимо да се направи оценка на тяхната дейност и на резултатите от нея. Заключенията от тези проучвания и оценки ще послужат за основа за законодателен преглед в тази област, ако това бъде сметнато за необходимо. Поради тази причина следва да се отпусне финансова помощ от страна на Общността за финансиране на проучвания и оценки в областта на хранителната безопасност, здравето на животните и хуманното отношение към тях, и зоотехниката. Следва да се уточни максималната сума, която може да бъде отпусната за тези дейности. През 2008 г. се предвижда да бъдат обявени тръжни процедури за провеждането, в рамките на целеви договори, на проучвания и оценки в областта на хранителната безопасност, здравето на животните и хуманното отношение към тях, и зоотехниката. Съгласно Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (5), ветеринарните мерки се финансират от Европейския фонд за гарантиране на земеделието. За целите на финансовия контрол се прилагат членове 9, 36 и 37 от посочения регламент.

               (8)

               Изплащането на финансовата помощ от Общността трябва да се обвърже с условието дейностите да са били действително извършени и изпълнителите по договорите да предоставят цялата необходима информация.

               (9)

               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,

         РЕШИ:
   Член 1
   TRACES (Експертна система за контрол на търговията)
   За целите на хостинга, управлението и поддръжката на системата TRACES, въведена с Решение 2003/2/ЕО, се отпуска финансова помощ от страна на Общността в следния размер, съобразно нейното предназначение:

               a)

               1 000 000 EUR за хостинг;

               б)

               500 000 EUR за снабдяване с нужната логистична подкрепа в помощ на ползвателите;

               в)

               300 000 EUR за техническо обслужване, необходимо за привеждане на системата в съответствие с постиженията на правното и технологичното развитие;

               г)

               200 000 EUR за необходимите разработки в областта на обработката на данни;

               д)

               250 000 EUR за разработване на интерфейса между националните бази данни за идентификация на едрия рогат добитък.

         Член 2
   Система за обявяване на болестите по животните (ADNS)
   За целите на обновяването на Системата за обявяване на болестите по животните, основаваща се на разпоредбите на Решение 2005/176/ЕО, се отпуска финансова помощ от страна на Общността в размер на 270 000 EUR.
   Член 3
   Комуникация в областта на здравето на животнитеи на хуманното отношение към тях
   За осъществяване на мерките за комуникация с компетентните органи и гражданите, насочени към разпространение на информация относно законодателството на Общността в областта на здравето на животните и хуманното отношение към тях, се отпуска финансова помощ от страна на Общността в следния размер:

               a)

               2 500 000 EUR в областта на здравето на животните;

               б)

               150 000 EUR в областта на хуманното отношение към животните.

         Член 4
   Проучвания и оценки
   Отпуска се финансова помощ от страна на Общността в максимален размер от 300 000 EUR за следните проучвания и оценки:

               a)

               проучване на съотношението полза-разход при електронната идентификация на едрия рогат добитък;

               б)

               оценка на общностните референтни лаборатории в областта на здравето на животните и зоотехниката.

         Член 5
   Бюджетни кредити
   1.   Финансовите помощи по членове 1—4 се финансират по бюджетен ред 17 04 02 01 от бюджета на Европейските общности за 2008 г.
   2.   Дейностите по член 4 ще бъдат осъществени посредством два целеви договора. Тези два целеви договора ще бъдат подписани в рамките на 2008 г.

      Съставено в Брюксел на 6 май 2008 година.

            За Комисията

         Androulla VASSILIOU

            Член на Комисията

      (1)  ОВ L 224, 18.8.1990 г., стр. 19. Решение, последно изменено с Регламент (ЕО) № 1791/2006 (ОВ L 363, 20.12.2006 г., стр. 1).

      (2)  ОВ L 8, 14.1.2003 г., стр. 44.

      (3)  ОВ L 59, 5.3.2005 г., стр. 40. Решение, изменено с Решение 2006/924/ЕО (ОВ L 354, 14.12.2006 г., стр. 48).

      (4)  КOM(2007) 539 окончателен.

      (5)  ОВ L 209, 11.8.2005 г., стр. 1. Регламент, последно изменен с Регламент (ЕО) № 1437/2007 (ОВ L 322, 7.12.2007 г., стр. 1).